Tájékoztató az európai egészségügyi kártyáról

|  |
| --- |
| [A Kártya igénylése](https://utasbiztositas.clb.hu/egeszsegugyi_eu_kartya#igenyles) |
| [A Kártya érvényessége](https://utasbiztositas.clb.hu/egeszsegugyi_eu_kartya#ervenyes) |
| [Igénybe vehető egészségügyi szolgáltatások](https://utasbiztositas.clb.hu/egeszsegugyi_eu_kartya#szolgaltatas) |
| [Hol érvényes a Kártya?](https://utasbiztositas.clb.hu/egeszsegugyi_eu_kartya#holervenyes) |
| [Utasbiztosítás vs. EU-kártya](https://utasbiztositas.clb.hu/egeszsegugyi_eu_kartya#utas_vs_eek) |
| [Milyen előnyökkel jár az utasbiztosítás az EU-kártyával szemben?](https://utasbiztositas.clb.hu/egeszsegugyi_eu_kartya#utas_elonyei) |
| [Melyek az EU-kártya előnyei az utasbiztosítással szemben?](https://utasbiztositas.clb.hu/egeszsegugyi_eu_kartya#eek_elonyei) |

**A Magyarországon egészségügyi szolgáltatásra jogosult személyek, akik Magyarországon, vagy az Európai Gazdasági Térség (EGT) más tagállamban rendelkeznek állandó lakóhellyel, egy másik tagállamban vagy szerződő államban a magyar egészségbiztosítás terhére vehetnek igénybe bizonyos – szükséges vagy sürgősségi – szolgáltatásokat. Ezen ellátásokra való jogosultság az Európai Egészségbiztosítási Kártyával igazolható.**

A Kártya igénylése

A Kártyát a Megyei Egészségbiztosítási Pénztár(ak) (MEP) adja ki kérelemre a magyar egészségügyi szolgáltatásokra jogosult személyek részére. Kártya nem állítható ki azon személyek részére, akik nem Magyarországon vagy valamely más Európai Gazdasági Térség (EGT) tagállamban rendelkeznek állandó lakóhellyel. A kártya kiadása térítésmentes, kivéve azon eseteket, ha megsemmisül, megrongálódik, elvész, vagy ellopják. Ilyen esetekben igazgatási szolgáltatási díj fizetendő. A Kártya a MEP(ek) ügyfélszolgálatán igényelhető személyesen, meghatalmazott útján, kiskorúak esetén a törvényes képviselő közreműködésével.

A Kártya érvényessége

A Kártya alapvetően a kiállítástól számított 12. hónap végéig érvényes. Saját jogú öregségi nyugdíjban részesülő személyek a Kártyát 36 hónapos érvényességgel kaphatják meg. A 17. életévüket be nem töltött, Magyarországon élő magyar állampolgárok a Kártyát nagykorúságuk betöltésének napjáig, de legfeljebb 36 hónapig tartó érvényességgel kapják meg. Abban az esetben, ha a kártyabirtokos magyarországi egészségbiztosítási jogosultsága a Kártyán feltüntetett érvényességi idő alatt (pl. külföldre költözés miatt) megszűnik, a Kártyát haladéktalanul vissza kell szolgáltatni az azt kiállító MEP-nek. Jogosultság nélkül egy másik tagállamban igénybe vett egészségügyi szolgáltatások költségeiért a szolgáltatás igénybe vevője viseli a felelősséget.

Igénybe vehető egészségügyi szolgáltatások

Egy másik tagállamban a magyar egészségbiztosítás terhére vehetők igénybe azok az egészségügyi szolgáltatások, amelyek az adott tagállamban való átmeneti tartózkodás során orvosilag szükségessé válnak.

A szolgáltatás orvosilag szükséges jellegét a kezelőorvos bírálja el, ennek megfelelően a Kártyával közvetlenül az adott tagállam társadalombiztosítási / egészségbiztosítási szervével szerződéses kapcsolatban álló egészségügyi szolgáltatóhoz kell fordulni. Az egészségügyi szolgáltatónak úgy kell ellátnia a magyar biztosítottat, mintha az adott tagállamban lenne biztosított. Ez egyben azt is jelenti, hogy a Kártyát csak az adott állam társadalombiztosítási szervével szerződött szolgáltató fogadja el, az adott állam társadalombiztosítása / egészségügyi szolgálata által nyújtható ellátások igénybevétele esetén, és az adott tagállamban biztosítottak által is fizetendő önrészekre/kötelező hozzájárulásokra a Kártya nem nyújt fedezetet. A Kártya nem használható fel továbbá akkor, ha a biztosított valamilyen egészségügyi szolgáltatás igénybevételének céljából utazott másik tagállamba!

Hol érvényes a Kártya?

A magyar biztosítottak – hasonlóan az E111 jelű nyomtatványhoz – az alábbi országokban való átmeneti tartózkodás során részesülhetnek ellátásban a társadalombiztosítással szerződött szolgáltatóktól:

* Ausztria
* Belgium
* Bulgária
* Ciprus (görög rész)
* Csehország
* Dánia
* Egyesült Királyság
* Észtország
* Finnország
* Franciaország
* Görögország
* Hollandia
* Horvátország
* Írország
* Izland
* Lengyelország
* Lettország
* Liechtenstein
* Litvánia
* Luxemburg
* Málta
* Németország
* Norvégia
* Olaszország
* Portugália
* Románia
* Spanyolország
* Svájc
* Svédország
* Szlovákia
* Szlovénia

Utasbiztosítás vs. EU-kártya

Milyen előnyökkel jár az utasbiztosítás az EU-kártyával szemben?

* Köthető olyan szolgáltatású utasbiztosítás is, amely fedezi a teljes ellátási költséget, az önrészt is a szerződésben meghatározott összegig. A beteget nem terheli váratlan költség.
* Megköthető minden magyar állampolgárra, függetlenül attól, hogy van e társadalombiztosítása
* Minden egészségügyi intézmény (állami kórház és magánklinika egyaránt) elfogadja, ezért a beteget/sérültet az első a legközelebbi, egészségügyi intézményben is el tudják majd látni.
* Megfelelő csomag megkötése esetén fedezi a sérült hazaszállítását a szerződésben meghatározott összegig.
* A legtöbb biztosító a választott csomagtól függően teljes körű, 24-órás, magyar nyelvű asszisztencia-szolgáltatást nyújt. Az asszisztencia-szolgáltatás megszervezi a bajbajutott személy mentését, orvosi ellátását, kapcsolatot tart az orvossal, kórházzal, konzíliumot biztosít, tolmácsol, értesíti a hozzátartozókat, szükség esetén pénzsegélyt továbbít, lehetővé teszi a tartósan kórházban fekvő sérült rokoni látogatását, segítséget nyújt sérült személygépkocsi hazahozatalához, stb. és talán a legfontosabb: mindezt az adott ország nyelvén teszi
* Tartalmazhat olyan elemeket, amelyekre nagy szüksége lehet minden utazónak:
	+ poggyászbiztosítás (útipoggyász vagy úti okmány ellopása vagy sérülése esetére),
	+ halál vagy rokkantság esetén egyösszegű térítés,
	+ baleset miatti kórházi ellátás idejére napidíj,
	+ csonttörés esetén egyösszegű térítés,
	+ poggyász késedelmes megérkezése esetén kártérítés,
	+ jogvédelmi biztosítás (óvadék és ügyvédi költségek kifizetése),
	+ felelősségbiztosítás, harmadik személynek okozott kár esetén.

Melyek az EU-kártya előnyei az utasbiztosítással szemben?

Látható, hogy az utasbiztosítás sokkal több szolgáltatásra kiterjed, mint az európai egészségügyi kártya, mégis, javasolt mind a kettő megléte külföldi utazás során, mert a kettő kiegészíti egymást.

* Ingyen kiváltható.
* A szükséges ellátások költségeit, tekintet nélkül az árra, megtéríti a károsultnak, míg a biztosító az ellátások költségeit csak a biztosítási összeg erejéig vállalja.